Waterbeperkings ingestel terwyl Gauteng kookDie waterbeperkings word ingestel in ŉ poging om reservoir-vlakke weer tot op 60% te laat herstel. (Foto: Maroela Media) Terwyl dit in dele van Gauteng so warm is dat die kraaie gaap, het waterverbruik in die provinsie só beduidend toegeneem dat Rand Water nou fase 2-waterbeperkings ingestel het. Die Tshwane-metroraad sê volgens die maatskappy het waterverbruik die afgelope twee weke gelei tot ŉ algehele daling in reservoir-opgaarkapasiteit – van 52% tot 38%. Dit het gelei tot die inwerkingstelling van beperkings op verskeie hoëverbruikklante binne afsonderlike munisipaliteite om die huidige hoë watergebruik te verminder. Die waterbeperkings word ingestel in ŉ poging om die vlakke weer tot op 60% te laat herstel. Ingevolge fase 2-waterbeperkings – wat dadelik ingestel is – mag tuine in die Tshwane-metro nie met ŉ tuinslang of besproeiingstelsel natgelei word nie, tuinslange mag nie gebruik word om opritte of stoepe skoon te maak nie, voertuie mag nie met die gebruik van ŉ tuinslang gewas word nie en swembaddens mag ook nie opgevul word nie. Lindela Mashigo, woordvoerder van die Tshwane-metroraad, sê saam met die fase 2-waterbeperkings tree ŉ alternatiewe watertarief vir inwoners ook in werking. “Om watertekorte en gevolglike onderbrekings te voorkom, doen die Stad Tshwane ŉ beroep op alle inwoners om te help deur hul waterverbruik te verminder en voort te gaan om water spaarsaam te gebruik,” sê hy. Die Johannesburgse metroraad sê hy ondervind reeds uiters lae watervlakke by verskeie van sy reservoirs en watertorings. Dié metro het ook ŉ beroep op inwoners gedoen om dringend hul waterverbruik te verminder om ŉ stelsel wat reeds onder druk is, bestendig te help hou. Inwoners word gevra om water net vir menslike en huishoudelike behoeftes te gebruik. In hierdie stadium word veral die Kommando-, Soweto- en Sentraalstelsel dopgehou. By Kommando is al drie stelsels – Crosby, Brixton en Hursthill – kritiek laag of leeg. In die Soweto-stelsel is die Eagle Nest-, Glenvista- en Naturena-reservoir op ŉ kritieke lae vlak. In die Sentraalstelsel is die Crown Gardens- en Alan Manor-reservoir se vlakke kritiek laag en pompe wat die Crown Gardens-toring bedien, is geïsoleer weens die lae reservoirvlak. Inwoners in hoërliggende gebiede kan in hierdie stadium lae waterdruk ondervind of selfs geen water hê nie, lui ŉ verklaring van Johannesburg Water. Die druk op die waternetwerk het reeds ŉ uitwerking op die Helen Joseph- en Rahima Moosa- Moeder- en Kind-hospitaal. Albei hospitale ondervind uiters lae druk. Die hospitale het hul eie boorgate, maar dit is nie voldoende om aan die vraag na water by elke fasiliteit te voldoen nie, sê Motalatale Modiba, woordvoerder van die Gautengse departement van gesondheid. Mobiele tenks word tans gebruik om watervoorraad aan te vul en twee torings is geïsoleer om water aan die hospitale te bly voorsien. “Selfs met hierdie maatreëls duur die uitdagings met waterverskaffing voort en het dit ŉ negatiewe uitwerking op die naatlose lewering van gesondheidsorgdienste. Dienste by die twee hospitale word egter steeds gelewer,” sê Modiba. Die situasie plaas groot druk op gesondheidswerkers wat die beste onder die omstandighede probeer doen. Die departement het ook ŉ pleidooi op inwoners gerig om water spaarsaam terwyl die situasie voortduur. Maroela Media het vroeër berig die huidige hittegolf wat oor dele van die land ondervind word en na verwagting tot Dinsdag sou duur, is veroorsaak deur ŉ sterk bolug-hoogdrukstelsel wat stadig oor die noordoostelike dele van die land beweeg. Die weerdiens verwag ook geen reën oor die volgende paar dae nie.